
Întrebări și neliniști pe o temă actuală 


Tema pe care o propunem este enunțată în titlul acestei lucrări. O economie 
cu „față umană” înseamnă, în opinia noastră, un joc cu sumă non-nulă!. 
Aceasta presupune o repartiție mai echitabilă a costurilor şi beneficiilor, non-mo- 
nopolizarea profitului, astfel încât fiecare parte implicată în jocul politico-eco- 
nomic să fie suficient motivată în dobândirea unui anumit procent. Globaliza- 
rea economică din zilele noastre amintește însă, cel puţin la prima vedere, de 
„acumularea primitivă” a capitalului de la începuturile erei moderne. Este 
vorba, în fond, de acelaşi calcul al maximizării rapide a profiturilor marilor 
corporaţii, uneori dincolo de limitele legii şi ale moralei, de dinamica „fără 
frontiere” a capitalurilor în căutarea celor mai bune plasamente, de data aceasta, 
în circumstanțele geopolitice şi culturale planetare ale modernităţii târzii. 
Care sunt consecințele sociale ale acestui proces? Acum ca și atunci, polarizarea 
socială, exploatarea muncii, alienarea indivizilor, dezechilibrarea raportului 
dintre societate și mediul natural etc. 

În contextul actualei globalizări accelerate, ne punem totuși întrebarea 
dacă mai este posibilă tranziţia spre o economie cu „faţă umană”, o economie 
de piață funcţională, socialmente echitabilă, ecologic echilibrată. Concomi- 
tent, progresul ştiințifico-tehnologic, revoluţia informaţională, dar, mai ales, 
multiplele implicaţii ale acestora confruntă ființa omenească cu o provocare a 
cărei miză este, în fond, supraviețuirea civilizației umane. Din ce în ce mai 

multe colectivități puse în fața nevoii de a se autoconduce se dovedesc total 
nepregătite în acest sens”. De aici decurg o serie de întrebări neliniştitoare 
privind viitorul nostru democratic în era globalizării. Menţionăm câteva: poate 
într-adevăr o societate, în parametrii săi naționali, regionali etc. asimila ştiinţa 
şi practica autoconducerii sau se complace, cel mai adesea, în simularea ritua- 
lului democratic? Cu atât mai mult cu cât grupuri influente întreţin ignoranța, 
prejudecățile şi conformismul unora, manipulează temerile, comoditatea şi 
consumerismul altora, asigurându-şi, astfel, suportul maselor de manevră. 
Care ar fi raportul optim dintre reprezentare şi participare în jocurile politice 
ale lumii de astăzi? Am putea schița limitele rezonabilității politice? Ar fi po- 
sibilă în era globalizării inițierea unor raporturi politico-economice cu „față 
umană” şi joc de sumă non-nulă între țările dezvoltate şi cele central-africane, 
de pildă? Ce reflecţii şi, mai ales, ce teorii şi modelări antropo-politice ar putea 
fi operaţionalizate în strategii eficiente şi umanitare capabile să răspundă mul- 
tiplelor provocări din era multiculturalismului contemporan? 


Aceste întrebări şi neliniști exprimă, în fond, o acută nevoie de certitudine 
şi sens, de mântuire sufletească şi contracarare a comportamentului funciar- 
mente amoral al „genei egoiste” înrădăcinate în natura noastră biologică’. De 
aici, o primă teză, de factură teologico-politică, pe care se clădeşte demersul 
nostru: gestionarea crizelor economico-politice presupune raportarea la Trans- 
cendență, aşadar un Referențial absolut situat dincolo de rațiunea naturală a 
„cetății terestre”. Necreată şi indeterminată, dar a-toate-creatoare, departe de 
jocurile interesate şi de manipulările politice, această conştiinţă transcenden- 
tală poate călăuzi persoana umană dincolo de cearta doctrinelor și deruta opi- 
niilor, asigurându-i libertate şi demnitate omului, aşa „cum nu o poate face 
nici o lege omenească”*. Invocându-l aici pe sfântul Toma de Aquino, „nimic 
nu opreşte ca aceleaşi lucruri, despre care disciplinele filozofice tratează în 
măsura în care sunt cognoscibile prin lumina rațiunii naturale, altă ştiinţă să 
le trateze după felul cum sunt cunoscute prin lumina revelației divine”. Prin 
iluminare şi revelaţie, deschiderea onto-teologică ne dezvăluie dualitatea divi- 
nului şi umanului. Creatorul, Fiinţa infinită şi infailibilă, pe de o parte, creatura, 

fiinţa finită şi failibilă, dar comprehensivă şi recognitivă, pe de altă parte. Re- 
flecţia teologică asupra divinului şi umanului se bazează pe asumarea dualității 
ontice divin-uman. Prin statuarea dualității divinului şi umanului, cu alte cu- 
vinte, prin recunoaşterea a două lumi și raportarea lumii acesteia, seculare şi 
relative, la universul spiritual absolut şi, concomitent, prin atribuirea liberu- 
lui-arbitru persoanei umane, revoluţia creştină a confirmat ființa umană ca 
ființa comprehensivă, fiinţa privilegiată capabilă de înțelegere prin recunoaştere 
şi de recunoaştere prin înțelegere. Prin separarea şi relaționarea totodată a 
divinului şi umanului, creştinismul a acordat încredere şi valoare individului 
ca persoană în lumea aceasta, făcând posibilă, astfel, diferenţierea şi evoluţia 
ulterioară a lumii seculare, apariția emancipatoare a individualismului mo- 
dern în plan economic, politic, cultural. Instituirea creştină a dualității onto- 
logice natural-supranatural, uman-divin, profan-sacru a acordat drept de 
existenţă în libertate şi demnitate ființei comprehensive a umanului. Bazându-se 
pe recunoaşterea acestor dualități în plan ontic, dualitatea ontologică gândeşte 
şi prelucrează, separând şi relaționând, în acelaşi timp, sacrul şi profanul, 
transcendența şi imanenţa, cetatea celestă a lui Dumnezeu şi cetatea terestră a 
omului. Proiectând în transcendent divinitatea creatoare ca instanţă absolută, 
dualitatea ontologică induce tensiunea separării necesare a lumilor, dar şi res- 
ponsabilitatea trecerilor din registrul divin în cel secular prin secularizare şi, 
invers, din secular în sacru şi în divin, prin sacralizare, respectiv, divinizare. 
Problemele care persistă în zona failibilităţii umane se explică, credem noi, 
prin dificultatea unora de a trăi misterul credinţei, prin limitele înţelegerii şi 
inconsecvenţele aplicării preceptelor spirituale în viaţa terestră. Chiar atunci 
când mesajul credinţei religioase este acceptat, infinita profunzime şi bogăţie 
spirituală a conștiinței transcendentale ridică uneori rațiunii naturale probleme 
de înţelegere şi interpretare. Există aici un decalaj ontologico-teologic ce dez- 
văluie faptul că marile crize din istoria umanității sunt, în profunzimea lor, de 
natură psiho-spirituală. Atât crizele, cât şi insuficiența remediilor economice, 
politice sau diplomatice reflectă nivelul conştiinţei speciei umane explorat de 
aceasta până în prezent. În aceste circumstanţe este greu de imaginat - subli- 
nia unul dintre marii psihologi ai vremurilor noastre - o posibilă ieşire din 
criza globală „fără o radicală transformare interioară a omenirii la scară mare 
şi ridicarea acesteia la un nivel superior de maturitate emoțională şi conştiinţă 
spirituală... Oricât de utopică ar părea posibilitatea unei asemenea dezvoltări, 

ea poate fi totuşi singura noastră şansă”€. Altitudinea mesajului incită, iar mis- 
terul ființei înalță pragul conştiinţei şi cheamă darul credinței. 

În acest context al adecvării primei teze de factură ontologico-teologică la 
realităţile terestre, avansăm o a doua teză. Complementară primei teze, aceasta 
susține că economia cu „față umană” presupune politicul cu „față umană”. So- 
cietatea este sinteza calităților şi defectelor indivizilor şi instituţiilor compo- 
nente, iar o economie cu „față umană” nu se poate realiza în absenţa unor 
politici concepute şi aplicate de oameni cu o largă deschidere spirituală şi o 
profundă înţelegere, capabili să-şi asume şi să-şi gestioneze propria failibilitate. 
Aşadar modelul politico-antropologic avansat în această lucrare, unul al poli- 
ticului cu „față umană”, presupune asumarea onto-teologică a failibilităţii, ca 
şi pe aceea a sociodiversităţii, multiculturalismului, pluralismului confesional 
şi religios, implicit, a parteneriatului ecumenic. 


x» 


O posibilă soluţie: politicul cu „faţă umană 


S-ar putea ca sintagma politicul cu „față umană” să ridice unele nedumeriri. 
De ce mai vorbim despre politicul cu „faţă umană” după ce fragilitatea socia- 
lismului cu „față umană” a făcut din acesta un experiment cvasi-utopic? Şi 
totuşi, de ce în lumea de astăzi, a politicului frizând cinismul, resimţim nevoia 
utilizării unui concept antropo-politic cu o largă deschidere etică? Un prim 
răspuns ar fi acela că tocmai fragilitatea dimensiunii umane, nu numai în so- 
cialismul luptei de clasă şi în capitalismul acumulării primitive, ci, mai grav, în 
fluxul vieţii cotidiene, invocă nevoia permanentă a recuperării umanului. Dacă 
socialismul cu „față umană” a încercat în anumite limite politico-ideologice să 
umanizeze socialismul, politicul cu „față umană” propune, plecând de la rea- 
litatea omului failibilităţii asumate, imaginea unui politic mai inteligibil şi ac- 
ceptabil pentru omul obişnuit. Spre deosebire de tentativa socialistă amintită, 
modelul politicului cu „faţă umană” avansat în această lucrare este un demers 
teoretic cu valenţe spiritual-terapeutice provocat de insuficiențele socialismului 
revoluționar marxist, dar şi de acelea ale capitalismului marketizării excesive, 
polarizării sociale şi consumerismului amoral. 

Reconstrucția unui model al politicului inspirat de principiile „umanismului 
integral” mi se pare motivantă pentru lumea modernităţii târzii, o lume a 

multiplicării modurilor de viaţă, dar şi a creşterii alarmante a intoleranţei şi 
violenţei. De factură teocentrică, acest tip de umanism reprezintă, aşa cum l-a 
schițat Jacques Maritain referindu-se la creştinism, o creştinătate nu mai sa- 
crală în sine, ci una mai ancorată în lumea profană. Umanismul integral pre- 
conizat de filozoful francez sintetizează, în fond, realizările socio-temporale 
ale spiritului evanghelic şi ale acţiunii apostolice. În consecinţă, el poate fi ca- 
racterizat drept teocentric, vocațional, integrator, angajat. Este vorba despre un 
umanism cu adevărat uman pentru că are drept referenţial pentru omul faili- 
bilităţii asumate infailibilitatea Fiinţei personalizate cu numele Dumnezeului 
creator şi iubitor. Înţelegându-și finitudinea existenţială, omul failibil recu- 
noaşte Fiinţa în universalitatea şi omnipotenţa actului-său-pur-de-a-fi (Ipsum 
esse). Atunci, prin depăşirea limitelor rațiunii naturale, se poate produce, în 
condițiile excepționale ale revelaţiei, deschiderea onto-teologică, recunoaște- 
rea lui Dumnezeu ca numele Celui-Ce-Este (Ex 3,14), căci „quidditatea lui 
Dumnezeu - spune Étienne Gilson - reprezintă însuși actul de a exista”. 
Omul failibil îşi împlineşte astfel condiția umană prin recunoașterea Fiinţei 
omniprezente, omnisciente, omnipotente a lui Dumnezeu ca Persoana şi Re- 
ferenţialul absolut. Nelimitându-se la o declaraţie în favoarea „individului 
abstract” sau la un angajament pentru „omul nou”, umanismul integral res- 
pectă „realmente şi efectiv demnitatea umană, exigenţele integrale ale 
persoanei” în diversitatea contextelor biogenetice, socio-economice sau cul- 
tural-religioase. De aceea, umanismul integral mi se pare exemplar pentru 
politicul cu „faţă umană”. Inspirat de această autentică formă a umanismului, 
politicul cu „față umană” poate deveni garantul economiei cu „față umană”. 
Cu alte cuvinte, implementarea socială a economiei cu „față umană” este po- 
sibilă prin activarea politicului cu „față umană” şi, reciproc, acesta favorizează 
edificarea economiei cu „faţă umană” 

Cum s-ar putea defini, în acest context, politicul cu „faţă umană” şi cât de 
verosimil este acesta aici şi acum? Pentru a răspunde la această întrebare, plec 
de la percepţia comună a politicului ca „alocare autoritară a resurselor”. 
Modelul politicului cu „față umană” ar trebui să satisfacă, în opinia noastră, 
următoarele cerinţe: umanizarea relaţiilor de putere, respectarea separării sferei 

publice de cea privată, gestionarea echitabilă a resurselor". Departe de orice 
tentaţie idealizantă, umanizarea relaţiilor asimetrice de putere este posibilă 
prin creşterea ponderii raporturilor de conducere-ascultare faţă de cele de do- 
minare-subordonare prin educaţie civică şi democratizare în spaţiul public şi 
în cel privat. Coexistenţa în diversitate sugerează un posibil modus vivendi sub 
forma recunoaşterii universalității individului-cetățean în spațiul public şi a 
diversității identităților etno-culturale, confesional-religioase etc. ale aceluiași 
individ în spaţiul privat. Clivajele rasiale, de gen şi vârstă, etnoculturale, soci- 
al-economice, confesional-religioase au provocat în timp capacitatea de com- 
prehensiune şi convieţuire a ființelor umane în competiţia pentru resurse. 
Gestionarea echitabilă a resurselor este posibilă, la rândul său, printr-un joc cu 
sumă non-nulă, repartizarea mai echitabilă a costurilor şi beneficiilor, non-mo- 
nopolizarea profitului, astfel încât fiecare parte implicată în jocul politico-eco- 
nomic să fie suficient motivată. Aceste trei condiţii verificate în practica poli- 
tică ni se par suficiente pentru a distinge un regim politic cu „faţă umană” de 
unul în stare să agite doar în mod demagogic o „mască umană” ridicolă şi 
derizorie la fiecare încercare mai serioasă. 

Viaţa politică este, în fond, un sistem deschis şi adaptabil de comportamente 
inserate într-un mediu la ale cărui influenţe respectivul sistem reacționează. 
Ansamblu al interacțiunilor sociale filtrate prin instituţiile puterii de stat, sis- 
temul politic asigură „alocarea autoritară a valorilor”, deoarece în orice socie- 
tate există anumite situaţii şi resurse ce nu pot fi reglate decât prin deciziile 
luate de autorităţile capabile să le impună prin mijloacele puterii politice. În 
cazul puterilor dictatoriale, avem de a face cu raporturi de dominare-subor- 
donare ce impun distribuţia resurselor pe fondul manipulării ideologico-pro- 
pagandistice şi a manevrelor populiste. În cazul oligarhiilor prost mascate 
prin logoree demagogică, asistăm la o polarizare socială indecentă şi pericu- 
Joasă. Atunci când alocarea resurselor prin raporturi de conducere-ascultare 
devine mai echitabilă, îndrăznesc să spun că politicul cu „față umană” începe 
să devină o realitate. 

O asemenea realitate dezirabilă presupune însă existența unui anumit tip 
uman, respectiv a unui anumit model antropo-politic bazat pe teza conform 
căreia politicul cu „față umană” este expresie politică a failibilității asumate. 
Altfel spus, este importantă recunoaşterea failibilităţii, dar, în aceeaşi măsură, 
şi asumarea acesteia, convertirea failibilităţii în inovaţii şi acțiuni constructive. 

O teză ce stipulează recunoașterea failibilităţii şi, concomitent, convertirea 
acesteia în acțiuni inovativ-creative contrapune şi, în același timp, corelează 
discontinuitatea existenţelor personale şi continuitatea fiinţei universale, fini- 
tudinea vieților individuale şi infinitul ființei indeterminate. Prin recunoaşte- 
rea failibilității ca dat existenţial transpare limita naturală a omenescului în 
raport cu infailibilitatea ființei ca act-pur-şi-universal-de-a-fi. Concomitent 
însă, prin asumarea failibilităţii, aşadar prin convertirea acesteia în acțiuni 
inovativ-creative, ființa umană conșştientizează tot mai profund continuitatea 
fiinţei pe fundalul căreia îşi proiectează fragila existență. Recunoaşterea faili- 
bilităţii este expresia discontinuităţii existenţei umane, finite şi determinate în 
raport cu ființa infailibilă, infinită şi indeterminată. Convertirea failibilităţii în 
inovaţie şi creaţie exprimă, la rândul său, participarea fiinţei omeneşti la con- 
tinuitatea ființei sau, cel puţin, irepresibila aspirație spre aceasta. Asumarea 
failibilităţii presupune totodată recunoaşterea unei instanţe călăuzitoare, fie 
aceasta vocea interioară a conştiinţei, opinia publică, competiţia paradigmelor, 
judecata istoriei sau grația Providenţei. Această teză propune o reconstrucție 
mentală a politicului înțeles şi trăit în spiritul umanismului ecumenic. De aici 
rezultă că omul failibilităţii asumate este apt pentru politicul cu „faţă umană” 
în măsura în care practică un „umanism integral”. 

Definind în mod curent politica: „exercitarea puterii”, „arta guvernării”, 
„elaborarea deciziilor colective, „alocarea autoritară a resurselor” etc., dar şi 
ştiinţa guvernării sau ştiinţa politică, judecata comună atribuie acțiunii politice 
două sensuri opuse: unul pozitiv, nobil, vizând pacificarea societăţii şi orienta- 
rea acesteia potrivit unor finalități superioare denumite, de la caz la caz, „bi- 
nele comun, „treburile publice, „ethos-ul civic” etc.; celălalt negativ, peiora- 
tiv, făcând din politică o activitate deseori amorală, degradantă, spațiul orgo- 
liilor şi al intrigilor, arena ariviştilor şi demagogilor. Deloc întâmplătoare, 
această distincţie poate fi interpretată, în opinia mea, prin asimilarea explicită 
sau implicită a conceptului politicului cu „faţă umană”, clădit pe diferenţierea 
ipostazelor umanului şi a stărilor politicului. 


Ipostaze ale umanului, stări ale politicului 


Dimensiunea politică a naturii umane 


Realitate dinamică exprimând esența naturală a ceea ce este omenesc, natura 
umană s-a modelat în cursul procesului de hominizare prin exigenţele supra- 
viețuirii şi selecţiei indivizilor mai bine dotați. In context preistoric, procurarea 

şi distribuţia hranei, satisfacerea instinctului sexual, lupta pentru conducerea 
grupului şi organizarea colectivităţilor de hominizi în jurul celor mai puter- 
nici începeau să se manifeste ca adevărate probleme proto-politice. Pe parcur- 
sul hominizării, ipostaza proto-politică devenea tot mai vizibilă, prefigurând, 
odată cu apariția societăţilor istorice, instituirea regulilor jocului puterii şi ale 
distribuţiei resurselor. Spre deosebire de speciile animale care-şi coordonează 
homeostatic comportamentele colective, specia umană a dobândit, datorită 
dezvoltării neoencefalului, capacitatea anticipaţiei imaginative, şi astfel, a 
adaptării originale față de mediu şi situaţiile necunoscute. Encefalizarea şi so- 
cializarea au făcut ca omul, societatea şi politica să apară şi să evolueze conco- 
mitent. „N-a existat mai întâi omul, apoi societatea, apoi politica, ci — sublini- 
ază Julien Freund - toate erau date în acelaşi timp şi de la origini, aşa încât a 
căuta să urci dincolo de politic sau dincolo de societate ar însemna să vrei să 
urci dincolo de om””. Cum, din perspectiva raţiunii naturale, într-o cercetare 
antropologică nu putem trece dincolo de om şi de faptele sale, aceasta înseamnă 
cantonarea la nivelul analizei ştiinţifice a naturii umane. 

Conceput ca dimensiune politică a naturii umane, stratul primar al proto- 
politicului nu este numai o achiziție bio-istorică îngropată în negura trecutului 
îndepărtat, ci o prezenţă constantă şi cotidiană sub forma infra-politicului, a 
politicului mai mult sau mai puţin latent din interiorul fiecărui individ sau 
grup, ce urmăreşte, prin utilizarea forţei şi a abilităţilor tactice într-un climat 
emoțional, rezolvarea trebuinţelor și nevoilor imediate. Infra-politicul exprimă, 
în fond, natura umană funciarmente amorală într-un spaţiu concurenţial şi 
conflictual reglat direct prin raporturi de putere, dominație şi subordonare. 
Exprimând legătura organică cu viața, infra-politica face posibilă supraviețuirea 
biologică prin organizarea politică şi, de asemenea, supraviețuirea politică prin 
organizarea biologică. Cu alte cuvinte, rezolvarea nevoilor primare - teritoriu, 
resurse energetice etc. — se realizează prin reglarea directă, prin forță şi inteli- 
genţă naturală, a raporturilor de putere dintre indivizi şi dintre colectivități. 

Proto- şi infra-politicul au cunoscut în istorie numeroase derapaje, cele 
mai multe sub forma politicianismului. Căderea în politicianism presupune 
pervertirea condiției moral-civilizatoare a politicului, alterarea esenței sale ra- 
ţional-practice, denaturarea modalității constituțional-legitimizante, abando- 
narea finalităţii social-reglatoare. Dacă politicul este raționalitatea practică la 
nivel societal (social-global), exercitată pe baza deținerii legitime a puterii de stat, 
politicianismul înseamnă îngustarea până la eliminare a bazei de legitimitate 


2 Julien FREUND, LEssence du politique, Editions Sirey, Paris 1965, 24. 

a acțiunii politice, degradarea calității raţionale şi morale a acesteia. Contra- 
dicţia dintre politică şi politicianism este contradicția dintre condiția civico-mo- 
rală a cetățeanului şi imoralitatea egoismului primar, raționalitatea pragmatică 
a omului politic şi incompetenţa imposturii, modalitatea constituțional-legiti- 
mizantă a statului de drept şi voluntarismul discreționar al dictaturii, finalitatea 
social-reglatoare a democraţiilor deliberativ-participative şi blocajul societăților 
scurtcircuitate de oligarhii'?. 


Condiţia umană şi reconstrucția teoretică a politicului 


În creuzetul reflexivităţii și spiritualităţii ce caracterizează condiția umană 
s-a născut, pe o anumită treaptă a dezvoltării culturale, meta-politicul, politicul 
care se întoarce asupra sa gândindu-se pe sine. Ca formă sistematică a gândirii, 
meta-politicul a apărut atunci când oamenii au început să conceapă raţional 
viața politică şi să emită teorii despre guvernarea comunităţilor umane. Teoria 
politică este, în fond, un răspuns explicit şi personalizat la problemele ridicate 
de organizarea existenţei comunitare. În calitate de reconstrucție teoretică a 
politicului, meta-politicul este locul întâlnirii demersurilor de factură ştiinţi- 
fică, filozofică, teologico-politică. Activitate intelectuală specifică, distinctă de 
acţiune!*, teoria politică îşi propune cunoaşterea, interpretarea, înțelegerea di- 
feritelor aspecte ale politicii curente prin multiple explicaţii de ordin cauzal, 
funcţional, condiţional, genetic, motivaţional, tematic etc. 

Teoria politică se prezintă sub diverse ipostaze: istorie a gândirii politice; 
reflecţie asupra conceptelor, principiilor, valorilor şi intereselor din sfera pu- 
blică, precum şi a raporturilor dintre public şi privat; modelare a comporta- 
mentelor politice; cadru teoretico-metodologic general, explicativ-evaluativ 
în contextul ştiinţei politice; exegeză a doctrinelor şi ideologiilor politice etc. 
În diversitatea ipostazelor sale, teoria politică este un trans-politic ce se con- 
fruntă cu o serie de dileme generate de raporturile dintre obiect şi subiect, 
fapte şi valori, fapte şi norme, imanenţă şi transcendenţă, descriere şi prescriere, 
adevăr şi interese, particular şi universal, gândire şi acțiune etc. Nu întâmplător, 


3 Anton CARPINSCHI, Deschidere şi sens în gândirea politică, Institutul European, Iaşi 
1995, 11-12. 

1 Originalul grecesc theoria însemna: privire, speculație, contemplare, viață contemplativă; 
tip suprem de activitate umană constând în contemplarea Binelui şi a Frumosului (Platon); 
contemplarea ca principala activitate a Primului Mişcător, dar şi ca revelaţie şi înțelegere umană 
atunci când suntem cel mai aproape de Dumnezeu, şi astfel, cel mai aproape de fericire (Aris- 
totel). În Etica nicomahică, Stagiritul distinge viața contemplativă a filozofului (bios theoreti- 
kos) de viaţa politică (bios politikos). 

Gianfranco Pasquino afirma că, „nu există o idee universal acceptată despre 
ceea ce este (şi ar trebui să fie) «teoria politică». Într-o manieră probabil corectă 
se confruntă mai multe moduri de a face teorie şi mai multe teorii. Distincția 
cea mai clară se face între teoria înţeleasă din perspectiva weberiană, ca un 
ansamblu de empatie şi înţelegere numit Verstehen şi teoria pozitivistă, definită 
într-un mod specific, de exemplu, de Kaplan [1964]”', ca un sistem de legi. 
Încercând o sistematizare clarificatoare, Jean Leca sugera un sistem de trei axe 
de poziţionare pentru teoria politică, ca, de altfel, pentru orice alt elaborat al 
gândirii politice: „axa mergând de la cea mai generală teorie a politicului 
(esenţa, politica pură) până la aspectul teoretic al oricărei activități de cercetare; 
axa mergând de la etic la empiric şi, în fine, axa mergând de la speculativ (sau 
contemplativ) la prescriptiv şi pragmatic”. În funcţie de poziționarea într-un 
astfel de sistem de coordonate, apreciem că se poate vorbi, în mare, de două 
sensuri ale conceptului teorie politică sau, mai precis, despre 


existenţa concurentă a „teoriei politice” (tp) ca subdomeniu în interiorul ştiinţei 
politice şi „Teoria Politică” (TP) drept activitate interdisciplinară depășind cu 
mult comunitatea politologilor, prin înglobarea filozofilor, lingviștilor, istoricilor, 
memorialiştilor, eseiştilor, actorilor ce încearcă să extragă reflecții generale asupra 
societăţii şi politicii pornind de la propria lor experienţă”. 


O distincţie importantă privind sensurile teoriei politice este oferită așadar 
de perspectiva în care ne plasăm: generală-interpretativ-normativă (prescriptivă) 
de factură filozofică sau teologico-politică (Teoria Politică), respectiv particula- 
ră-empirico-realistă (descriptivă) de factură ştiinţifică (teoria politică). 

Conchizând, imaginile meta- şi trans-politicului sunt acelea ale conlucrării 
teoriilor reflexiv-normative, valoric orientate, şi a celor descriptive, empiric 
orientate, operaţionale şi cauzale. Într-o societate în care curiozitatea rațională 
şi raționalitatea comprehensivă coexistă în efortul de a justifica şi explica raţi- 
unea actelor umane, meta- şi trans-politicul oferă orizontul deschis al explica- 
țiilor şi interpretărilor cuprinzătoare. 


'5 Gianfranco PASQUINO, Curs de știință politică, Institutul European, laşi 2002, 47. 

16 Jean LECA, „La théorie politique, în Madeleine GRawirz - Jean LECA, ed., Traité de 
science politique. 1. La science politique science sociale, Lordre politique, Presses Universitaires 
de France, Paris 1985, 76. 

1 Jean LECA, „La théorie politique”, 68. 

Esenţa umană și praxis-ul politic 


Imanent prin natura sa proteică, transcendent prin condiţia spirituală, 
omul se realizează ca „persoană în act”! în viața socială. Esenţa umană se fe- 
nomenalizează în praxis. Problemele cu care se confruntă orice societate de- 
clanşează potenţialul naturii umane, reclamând, totodată, principiile şi valorile 
condiţiei umane. Întâlnirea naturii și condiției umane se consumă în act, în 
sistemele de activitate socio-umană. Fiecare dintre aceste sisteme de activitate 
ce pun în valoare esența umană constituie, totodată, condiţii de existență pen- 
tru orice comunitate umană. Astfel, fiecare comunitate se menţine în viață şi 
se reproduce (sistemul biosocial), locuieşte şi îşi amenajează spaţiul, coabi- 
tând cu alte specii (sistemul ecosocial), comercializează bunurile pe care şi le 
produce (sistemul economic), creează şi asimilează valori culturale (sistemul 
cultural), comunică informaţii, imagini, simboluri, mediind între părți şi me- 
diatizând totodată (sistemul comunicaţional), reglementează grupurile de in- 
terese, raporturile sociale şi direcționează acţiunile colective pe baza deţinerii 
puterii (sistemul politic). Observăm că fiecare dintre condiţiile de existenţă ale 
unei societăți umane este cadrul apariţiei sistemului social corespunzător. Fi- 
ecare dintre aceste sisteme îndeplineşte funcții specifice prin mijloace proprii, 
dar şi prin interacţiunea cu celelalte sisteme. Deşi autonome, sistemele sociale 
nu sunt „entităţi independente”, „esenţe” sau „substanțe metafizice”, ci ansam- 
bluri de activităţi în interacțiune în totalitatea concretă a unei societăți globale. 
Autonome şi interdependente totodată, sistemele sociale multistabile consti- 
tuie împreună societatea globală ce se manifestă ca integron (François Jacob), 
complex posedând proprietatea de multifinalitate. În acest context social (so- 
cial-global, societal), esența umană apare ca rezultanta efectivă a naturii şi 
condiţiei umane. 

Raportându-se la trebuinţele şi potenţialităţile proto-politicului, dar şi la 
valenţele reflexiv-interpretative ale meta-politicului, politica este o activitate 
multiformă şi dinamică, vizând, din punct de vedere funcțional, organizarea şi 
conducerea diferitelor sisteme şi subsisteme specializate ale societății globale, 
din punct de vedere structural, relaţiile de putere, forță şi influenţă dintre actorii 


'5 Karol Woyryra, The Acting Person, D. Reidel Publishing Company, Dordrecht 1980; 
trad. franceză, Personne et acte, Editions du Centurion, Paris 1983; lucrarea originală în limba 
polonă a apărut cu titlul Osoba i czyn, Cracovia 1969. De asemenea, Anton CARPINSCHI, 
„«Persoana în act» şi adevărul comprehensiv”, în Un buchet de laude pentru Papa Ioan Paul al 
II-lea, Centrul de Cercetare Ecumenică şi Dialog Interreligios „Pax et Unitas” şi Nunţiatura 
Apostolică din România, Editura Serafica, Roman 2006, 135-148. 

individuali şi colectivi, din punct de spiritual, ideile, concepţiile şi mentalită- 
tile respectivilor actori. Sintetizând, am putea afirma că esența umană este 
pusă în evidenţă prin praxis-ul politic, organizarea şi conducerea societăţii glo- 
bale, mai precis, prin distribuirea şi redistribuirea resurselor şi valorilor de 
către puterea politică legitimă. Competiţie a intereselor de grup, joc al rapor- 
turilor de forţă şi, în acelaşi timp, gestionare a binelui comun, politica reglează 
ordinea socială prin deținerea „monopolului violenței fizice legitime” (Max 
Weber) şi aplicarea politicilor publice. 

Cu alte cuvinte, politicul este, esențialmente, relație de putere într-un cadru 
public, organizare colectivă prin relații de putere şi, totodată, manieră concuren- 
țial-conflictuală de coexistenţă. Termenul de politic se referă la o componentă 
perenă a esenței umane şi la o caracteristică generală a vieții sociale, relaţiile 
asimetrice de putere exprimate prin ansamblul reglajelor dintre conducere-as- 
cultare, dominare-subordonare care ordonează spaţiul public, eterogen şi 
conflictual. Prin natura sa complexă, politicul este așadar puterea publică re- 
glată permanent prin dinamica raporturilor dintre interesele de grup şi inte- 
resul general, în vederea gestionării partizane a binelui comun în condiții de 
convieţuire. Modul caracteristic de a fi al politicului — asociativ şi organizat — 
este o modalitate umană de-a-fi, căci praxis-ul politic este o rezultantă a ipos- 
tazelor umanului. Această caracterizare surprinde natura mixtă, duală şi, prin 
aceasta, complexă şi paradoxală a politicului. Este vorba despre raportul dina- 
mic, mereu fragil, dintre ceea ce este convențional - legitimarea interesului 
public - şi ceea ce este natural - forța şi interesele grupurilor de presiune -, 
aşadar, dintre reguli, norme, legi, pe de o parte, interese, forțe şi raporturi de 
putere, pe de alta. Această dualitate, uneori ambiguă - convențional vs. natural, 
caracteristică condiţiei politice a umanului —, se reflectă în transformarea vio- 
lenţei fizice în violenţă simbolică, precum şi în raportul dintre interesele indivi- 
duale şi cele de grup, pe de o parte, şi conviețuirea socială, pe de altă parte. 
Orice actor social practică o politică partizană, dar, în pofida partizanatului, 
sau tocmai de aceea, respectivul actor trebuie să fie atent la asigurarea condi- 
ţiilor conviețuirii. Ştiinţa gestionării binelui comun constă în arta echilibrării 
raporturilor şi tensiunilor dintre interesul de grup şi interesul public sau uneori 
în abilitatea ascunderii interesului privat în spatele interesului public sau în 
prezentarea intereselor particulare şi de grup într-o „haină” cât mai publică, ca 
şi cum acestea ar servi cât mai bine întregii societăți. 

Economia cu „față umană”, modelarea antropologică a politicului, 
cultura recunoașterii 


Ajunşi la sfârşitul demonstraţiei, am putea conchide că triada ipostatică a 
umanului - natura bio-genetică, condiția moral-spirituală, esența acțională — 
poate sugera, după cum am arătat într-o serie de lucrări”, o anumită manieră 
de modelare a politicului. Am văzut că fiecărei ipostaze a umanului îi cores- 
punde dintr-o perspectivă diacronică (istorică), respectiv sincronică (structu- 
rală), o anumită stare a politicului. Putem vorbi astfel despre metamorfozele 
politicului în orizontul unei modelări antropo-politice. Seria variaţiunilor se- 
mantice ale conceptului de politic a debutat pe fondul naturii biogenetice din- 
tr-o perspectivă diacronică cu proto-politicul, iar dintr-una sincronică, cu în- 
fra-politicul. Ipostaza condiţiei umane a favorizat, la rândul său, dintr-o per- 
spectivă diacronică, reconstrucția teoretică a meta-politicului, iar dintr-una 
sincronică, pe aceea a trans-politicului. În sfârşit, ipostaza acţională a esenței 
umane s-a constituit în topos-ul praxis-ului politic curent. Raportându-se la 
trebuinţele și potenţialităţile proto- şi infra-politicului, dar și la valenţele refle- 
xiv-interpretative ale meta- şi trans-politicului, politicul cu „faţă umană” este 
o entitate multiformă şi dinamică, vizând, din punct de vedere funcțional, or- 
ganizarea şi conducerea echitabilă a diferitelor sisteme şi subsisteme speciali- 
zate ale societăţii globale, din punct de vedere structural, relaţiile de conduce- 
re-ascultare între actorii individuali şi colectivi, din punct de vedere spiritual, 
ideile, concepţiile şi mentalităţile respectivilor actori în lumina umanismului 


» A 


1 Anton CARPINSCHI, „Hypostases of the Human, Coordinates of the Political”, în Religion 
and Culture after Modernity, The Council for Research in Values and Philosophy, Washington 
and Roman Catholic „Sf. Theresa” Theological Institute, Bucharest 2004, 77-94; „Cultura re- 
cunoaşterii şi politicul comprehensiv”, Political Culture (on line). A Journal of Political Philo- 
sophy and Political Theory 3 (Spring, 2005); „Ihe Comprehensive Political - an Anthropologi- 
cal Approach”, Caiete Sociologice. Revistă a Institutului Social Român, 4 (2006) 323-333; „The 
Culture of Acknowledgement and the Horizons of Truth’, Journal for the Study of Religions & 
Ideologies (JSRI, online) 15 (winter, 2006) 54-65; „Spre o paradigmă a secularizării. Perspecti- 
ve somio-logice”, în Semiotics Beyond Limits, „Alma Mater” Publishing House, Bacău 2006, 
170 - 187; „Globalization and Governance. Is the Welfare State Going to Be Replaced by the 
Neoliberal One?”, în P. DOBRESCU - A. ŢĂRANU - A. BÂRGĂOANU, ed., Globalization and Poli- 
cies of Development, National School of Political Studies and Public Administration, Bucha- 
rest 2007, 167-178 ; „Lhomme faillible, la verite comprehensive et la culture de la reconnais- 
sance”, Caiete Sociologice. Revistă a Institutului Social Român, 5 (2007) 133-150; „The Political 
and the Hypostases of the Human. Towards a Recognition Culture”, Journal for the Study of 
Religions & Ideologies (JSRI, on line) 7,19 (Spring, 2008) 58-93. 

integral. O adevărată „geometrie variabilă” a universului politic se configurează 
astfel sub ochii noştri. 

Acest construct interpretativ-prospectiv se prezintă ca un model antropologic 
al politicului comprehensiv. El oferă o explicitare a mecanismelor de agregare 
antropo-politică şi, pe această bază, o posibilă strategie pentru cultura recu- 
noaşterii. Este un model deoarece se prezintă sub forma unei descrieri mai 
mult sau mai puţin schematic-simplificatoare, nedenaturante şi inteligibile a 
universului politic, realizată într-o manieră reflexivă şi sistematică prin cuvinte 
şi propoziţii logic articulate în raționamente explicativ-interpretativ-prospec- 
tive. Este un model antropologic deoarece se bazează pe identificarea iposta- 
zelor omului concret, omul failibil angajat în praxis-ul cotidian. Este un model 
antropologic al politicului comprehensiv, rezultatul corelării ipostazelor uma- 
nului şi ale politicului înțelese şi trăite de fiecare dintre noi în calitate de ființă 
comprehensivă. Aşadar ipostazele omului failibil angajat în organizarea şi 
conducerea politică a colectivităţii în care trăieşte ca ființă comprehensivă mi-au 
sugerat un model antropologic al politicului comprehensiv. Conform acestuia, 
în gestionarea binelui public prin deținerea legitimă a puterii suverane, ființa 
comprehensivă politic angajată apelează atât la trebuinţele naturale şi potenţi- 
alitățile datului infra-politic, cât şi la reflexivitatea proiectivă a trans-politicului. 
Suprapunerea triadelor ipostatice ale umanului şi politicului ne-a permis re- 
construcția modelului antropologic al politicului comprehensiv, o strategie 
educativă şi de cercetare la îndemâna omului failibil în drumul său dificil, dar 
nu imposibil, spre cultura recunoașterii. Expresie a spiritului transmodern, 
modelul politicului cu „faţă umană” preia unele cuceriri ale modernităţii — ra- 
porturile contractuale ale cetățeanului cu statul şi societatea, trecerea paşnică 
de la putere în opoziţie şi invers, distincţia public-privat, includerea civico- 
democratică şi respectarea culturală a diferenţelor —, dar se distanțează de mo- 
dernitatea antropocentrică prin umanismul teocentric cultivat în spiritul ecu- 
menic al recunoaşterii. Conchizând, modelul antropologic al politicului com- 
prehensiv poate impulsiona o economie cu „faţă umană” prin implementarea 
culturii recunoașterii în societate. 


